b"\n_START_ARTICLE_\nBotia almorhae\n_START_SECTION_\nMorfologia\n_START_PARAGRAPH_\nT\xc3\xa9 el cos fusiforme, de 15,5 cm de llarg\xc3\xa0ria m\xc3\xa0xima, de color beix clar amb el ventre blanc, sense escates, allargat, hidrodin\xc3\xa0mic, comprimit lateralment i amb la part inferior plana. T\xc3\xa9 quatre barbetes sensorials a la boca (les inferiors molt petites). Posseeix una espina de dues puntes en posici\xc3\xb3 obliqua a sota dels ulls, la qual \xc3\xa9s emprada com a defensa (per aix\xc3\xb2, cal anar amb compte a l'hora de manipular-lo). T\xc3\xa9 un creixement bastant lent: Triga al voltant de 7 anys per arribar als sis o set cent\xc3\xadmetres de longitud. Presenta dimorfisme sexual: les femelles s\xc3\xb3n m\xc3\xa9s grosses que els mascles (poden arribar a \xc3\xa9sser extremadament grasses quan s\xc3\xb3n plenes d'ous) i els mascles presenten un enrogiment al voltant de les barbetes sensorials i de la boca.\n_START_SECTION_\nEcologia\n_START_PARAGRAPH_\nEs nodreix de cucs, larves, crustacis, mat\xc3\xa8ria vegetal i caragols._NEWLINE_\xc3\x89s ov\xc3\xadpar i no hi ha const\xc3\xa0ncia que s'hagi reprodu\xc3\xaft en captivitat. _NEWLINE_Les seues principals amenaces s\xc3\xb3n la desforestaci\xc3\xb3, la sedimentaci\xc3\xb3, l'extracci\xc3\xb3 d'\xc3\xa0rids, la seua captura amb destinaci\xc3\xb3 al comer\xc3\xa7 internacional de peixos d'aquari i les explotacions mineres (pedreres, sobretot)._NEWLINE_\xc3\x89s inofensiu per als humans, t\xc3\xa9 una longevitat de m\xc3\xa9s de 20 anys i no acostuma a forma grups amb altres esp\xc3\xa8cies del g\xc3\xa8nere Botia. \xc3\x89s un peix territorial, el qual crea el seu territori verticalment des del fons fins a la superf\xc3\xadcie i el defensa individualment emprant el cruiximent de les seues mand\xc3\xadbules."